ราคาทองคำปิดลบหลังสหรัฐฯเผยข้อมูลการผลิตสดใส
สัญญาทองคำตลาดนิวยอร์กปิดร่วงลงเมื่อคืนนี้ (2 พ.ย.) หลังจากสหรัฐเปิดเผยข้อมูลภาคการผลิตที่แข็งแกร่ง ซึ่งส่งผลให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย 
3 พ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 5.5 ดอลลาร์ หรือ 0.48% ปิด (2 พ.ย.) ที่ระดับ 1,135.90 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 15.9 เซนต์ หรือ 1.02% ปิดที่ 15.408 ดอลลาร์/ออนซ์, สัญญาพลาตินัมส่งมอบเดือนม.ค.ร่วงลง 10.7 ดอลลาร์ หรือ 1.08% ปิดที่ 978.40 ดอลลาร์/ออนซ์ และสัญญาพัลลาเดียมส่งมอบเดือนธ.ค.ร่วงลง 26.90 ดอลลาร์ หรือ 4% ปิดที่ 650.35 ดอลลาร์/ออนซ์
ข้อมูลภาคการผลิตที่แข็งแกร่งของสหรัฐส่งผลให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย โดยมาร์กิต ซึ่งเป็นบริษัทสำรวจข้อมูลทางการเงิน เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตขั้นสุดท้ายของสหรัฐอยู่ที่ระดับ 54.1 ในเดือนต.ค. เพิ่มขึ้นจากระดับ 54.0 ของตัวเลขเบื้องต้น โดยค่าดัชนีที่สูงกว่า 50 บ่งชี้ว่า ภาคการผลิตยังคงมีการขยายตัว ทั้งนี้ ดัชนี PMI ภาคการผลิตเดือนต.ค.ขยายตัวได้ดีกว่าระดับ 53.1 ของเดือนก.ย. และยังแข็งแกร่งกว่าที่นักวิเคราะห์คาดการณ์ไว้ที่ระดับ 53.0 ในเดือนต.ค.